રવિવારે 8 ઓક્ટોબરના રોજ દેશના વડાપ્રધાન બન્યા બાદ પીએમ પહેલીવાર પોતાના મૂળ વતન વડનગર પહોંચ્યા હતા. વડનગરવાસીઓ પીએમના આગમનથી તો ઉત્સાહિત હતા, તો વડાપ્રધાન પણ પોતાના વતન પહોંચી એટલા જ ખુશ જણાતા હતા. તેમણે વડનગર પહોંચતા જ જમીન પર ઝૂકી માતૃભૂમિને વંદન કર્યું હતું અને માતૃભૂમિની ધૂળ હાથમાં લઇ માથે તિલક કર્યું હતું. તેમણે અહીં બી.એન.હાઇસ્કૂલની મુલાકાત લીધી હતી અને પોતાના શિક્ષકને પણ મળ્યા હતા. ત્યાર બાદ તેમણે હાટકેશ્વર મંદિરમાં પૂજા-અર્ચના કરી હતી. મંદિરમાંથી બહાર નીકળતી વખતે તેમણે પોતાના ગામના વડીલો સાથે પણ મુલાકાત કરી હતી.